
RAPORT COMUN
asupra propunerii legislative pentru modificarea lit. b) şi c) ale art.19 din Legea nr.182/2002 privind protecţia informaţiilor clasificate

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă pentru modificarea lit. b) şi c) ale art.19 din Legea nr.182/2002 privind protecţia informaţiilor clasificate, trimisă cu adresa nr. Pl.x. 661 din 15 decembrie 2009 şi înregistrată la Comisia juridică, de disciplină şi imunităţi  cu nr. 31/1143 din 15 decembrie 2009, respectiv cu nr.32/616 din 15 decembrie 2009 la Comisia pentru apărare, ordine publică şi siguranţă naţională.
Senatul, în calitate de primă Cameră sesizată, a respins propunerea legislativă, în şedinţa din 9 decembrie 2009.
Potrivit prevederilor art. 75 alin. (1) din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Consiliul Legislativ a avizat favorabil propunerea legislativă, cu observaţii şi propuneri, conform avizului nr.693 din 23 iunie 2009.
Guvernul, prin punctul de vedere transmis cu adresa nr.6363 din 23 septembrie 2009, nu  susţine adoptarea acestei iniţiative legislative.

Propunerea legislativă are ca obiect de reglementare modificarea art.19 lit. b) şi lit. c) din Legea nr.182/2002 privind protecţia informaţiilor clasificate, cu modificările şi completările ulterioare, în sensul ca şi alte persoane să fie împuternicite să atribuie unul dintre nivelurile de secretizare a informaţiilor cu prilejul elaborării lor. Potrivit textului propus pentru lit. b) a art.19, în categoria persoanelor împuternicite să atribuie informaţiilor, cu prilejul elaborării acestora, nivelul de informaţii “strict secrete” au fost incluşi, pe lângă persoanele stabilite iniţial, şi secretarii generali adjuncţi ai Camerei Deputaţilor şi Senatului, membrii Birourilor permanente ale Camerei Deputaţilor şi Senatului, preşedinţii comisiilor permanente ale Camerei Deputaţilor şi Senatului, precum şi preşedinţii comisiilor de anchetă ale Camerei Deputaţilor şi Senatului, potrivit competenţelor materiale ale acestora. 
Potrivit textului propus pentru lit. c) a art.19, în categoria persoanelor împuternicite să atribuie informaţiilor, cu prilejul elaborării acestora, nivelul de informaţii “secrete” au fost incluşi, pe lângă persoanele stabilite iniţial, şi şefii de departamente.

Comisia comună parlamentară a Camerei Deputaţilor şi Senatului pentru exercitarea controlului parlamentar asupra activităţii Serviciului Român de Informaţii a avizat negativ propunerea legislativă, conform avizului nr. 38/314/06.01.2010. Comisia nu susţine adoptarea acestei iniţiative legislative întrucât, potrivit prevederilor art.22 alin. 1 şi alin. 2 din Legea nr.182/2002 privind protecţia informaţiilor clasificate, anual, la nivelul Parlamentului României se întocmesc liste proprii cuprinzând categoriile de informaţii secrete de stat, liste care sunt aprobate şi actualizate prin hotărâri de Guvern. În acest context, solicitările formulate în cadrul propunerii legislative se pot adresa structurilor interne ale Camerei Deputaţilor, pentru a se face completările solicitate prin art. 19, lit. a) şi c)., fără a mai fi nevoie de modificarea actului normativ.
Comisia specială a Camerei Deputaţilor şi Senatului pentru exercitarea controlului parlamentar asupra activităţii Serviciului de Informaţii Externe a avizat negativ propunerea legislativă,  conform  avizului nr. 39/219/16.12.2009.

Comisia pentru apărare, ordine publică şi siguranţă naţională a transmis  Comisiei juridice, de disciplină şi imunităţi un Raport preliminar, cu adresa nr.32/616 din 3 februarie 2010, înregistrat cu nr.31/1143 din 3 februarie 2010.
La şedinţa Comisiei pentru apărare, ordine publică şi siguranţă naţională din 2 februarie 2010, au fost prezenţi 19 deputaţi din totalul de 24 membri ai acesteia. În urma dezbaterilor, membrii Comisiei pentru apărare, ordine publică şi siguranţă naţională au hotărât, în unanimitate, să propună plenului Camerei Deputaţilor respingerea acestei iniţiative legislative.

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat propunerea legislativă, raportul preliminar, avizele, punctul de vedere la Guvernului şi avizul consiliului Legislativ, în şedinţa din 9 februarie 2010.

La dezbateri au fost prezenţi 14 deputaţi din numărul total de 25 de membri ai Comisiei juridice, de disciplină şi imunităţi. 

La dezbaterea propunerii legislative a participat, în calitate de invitat, domnul Mihai Ion – director general adjunct al Oficiului Registrului Naţional al Informaţiilor Secrete de Stat. Reprezentantul acestei instituţii a comunicat Comisiei punctul de vedere al O.R.N.I.S.S. cu privire la această propunere legislativă, respectiv faptul că nu consideră oportună adoptarea acesteia.

Cu ocazia dezbaterilor s-a constatat faptul că secretarii generali adjuncţi ai Camerei Deputaţilor şi Senatului, membrii Birourilor permanente ale Camerei Deputaţilor şi Senatului, preşedinţii comisiilor permanente ale Camerei Deputaţilor şi Senatului, precum şi preşedinţii comisiilor de anchetă ale Camerei Deputaţilor şi Senatului îşi pot exercita atribuţiile profesionale de elaborare a documentelor cu caracter clasificat, fără a se impune modificarea art.19 lit. b) şi c) în forma prezentată în propunerea legislativă, pe baza consultării listelor aprobate prin hotărâre a Guvernului şi a ghidului de clasificare aprobat de către împuterniciţii prevăzuţi la art.19 alin. (1) lit. a) pct.2 din lege.
În urma dezbaterii, membrii celor două Comisii sesizate în fond au hotărât, cu  majoritate de voturi (3 voturi împotrivă), să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea lit. b) şi c) ale art.19 din Legea nr.182/2002 privind protecţia informaţiilor clasificate.
Propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

